ראש הממשלה, בנימין נתניהו ושר התחבורה והמודיעין, ישראל כץ, חנכו את מפרידן אדם במטה בנימין, הצפוי להקל משמעותית על עומסי התנועה הקיימים באזור ולשפר את בטיחות הנוסעים. בהקמת המחלף הושקעו יותר מ-60 מיליון שקלים.
השר כץ ציין כי המפרידן החדש צפוי להקל על עומסי התנועה ולשפר את בטיחות הנסיעה באזור, לטובת תושבי הישובים היהודים והערבים כאחד. שר התחבורה הוסיף כי בהמשך כביש 437 יורחב ממפרידן אדם ועד לרכבת הקלה בפסגת זאב, לצורך הקמת נתיב תחבורה ציבורית (נת”צ).
מיזם זה מצטרף לשורה ארוכה של פרויקטים באזור יהודה ושומרון, אותם מוביל השר כץ בהשקעה של מיליארדי שקלים. מדובר בין היתר, בסלילת כביש עוקף נבי אליאס שנפתח השנה, כביש עוקף לב-יהודה המקודם בימים אלה, הכפלת כביש 60, לאורך 60 ק”מ ממיתר ועד צומת תפוח, טיפול בעשרות מוקדי סיכון ועוד.
“שדרוג התשתיות באזור יהודה ושומרון יתן תנופה גדולה לפיתוח ההתיישבות היהודית באזור ובירושלים, בדומה לפיתוח התשתיות שבוצע בגליל ובנגב. שדרוג הכבישים ביהודה ושומרון, יתן מענה לתחזיות גידול האוכלוסיה באזור”, הוסיף שר התחבורה.
“צומת גבעת אסף, הכבישים העוקפים, מיזמי התשתיות האסטרטגיים ביו”ש, אותם מובילה הממשלה ושמטרתם: להציל חיים, להקל על התנועה, לחזק את התושבים ולהביא להכפלת ההתיישבות היהודית ביו״ש, בתוך עשור, זאת המשימה העומדת בפנינו וזאת התשובה למי שחושב להחליש ולהרתיע: מדינת ישראל חזקה, צה”ל חזק, והתיישבות חזקה, ומתפתחת”, הוסיף השר כץ.